मन्नो की चाची रवि के पिता की मौसेरी बहिन अर्थात रवि की बुआ हैं। उन्हीं के यहाँ रवि पहली बार मन्नो से मिलता है। मन्नो क्षयरोग ग्रस्त है। चाचा-चाची ही उसका परिवार है। दो बरस सेनेटोरियम में रहने के बाद इन दिनों भुवाली की एक कॉटेज में रहती है। कभी दो दिन के लिए चाची के यहाँ आती है लेकिन संक्रामक बीमारी की वजह से होने वाले औपचारिक, अजनबी तथा ठंडे-रूखे व्यवहार से अपमानित मन्नो एक ही दिन में लौट जाती है। चाची मन्नो को घर के ऊपर वाले कमरे में रोकती हैं, उसके आने के पूर्व ही किराए से जरूरी चीजें मँगाकर घर की चीजों से उसे दूर रखती हैं। चाची अपने बच्चों को भी मन्नो के पास नहीं जाने देतीं। हालाँकि बच्चे मन्नो के पास जाने की ललक रखते हैं। जब रवि मन्नो की ऐसी स्थिति देखता है तो उसमें मन्नो के प्रति उत्पन्न सहानुभूति और अपनत्व का भाव उसे व्यथित और बेचैन कर देते हैं। बुआ रवि की मनोदशा भांप लेती हैं। बुआ और रवि के बीच उम्र का बहुत फासला नहीं हैं। मन्नो को लेकर बुआ रवि को आगाह करती हैं- रवि, उसके लिए कुछ मत सोचो, उसे अब रहना नहीं है। बुआ की बात से सिहरकर रवि भी कह देता है- बुआ, मुझे ही कौन रहना है।